Roekeloos.co.za: Boekrak: Erfdeel - Koos du Plessis
Vanjaar, word 'n Koos du Plessis-versamelbundel vrygestel. Die bundel is enersyds 'n opgaaf van Koos se kreatiewe werk en andersyds 'n oorsig van Koos se kreatiewe loopbaan, sy leefwêreld en die invloed van sy nalatenskap. Dit is 'n versamelbundel in meer as een opsig: verskeie fasette van Koos se lewe en nalatenskap word byeengebring in 'n formaat wat tot 'n breë gehoor spreek.
Koos se twee digbundels - Om jou verlaas te groet en Skink nog 'n uur in my glas, en sy veeltal lirieke - wat ook as verse gelees kan word - is ingesluit, asook 'n biografiese oorsig; die ontstaansgeskiedenis van vele van Koos se bekende lirieke; kitaardrukke vir die lirieke van die liedjies op sy vier albums - Skadu's teen die muur, As almal ver is, Herbergier en Vierde Horison; asook ongepubliseerde foto's en minder bekende lirieke.